BRATISLAVA. Opozičná SDKÚ zorganizuje vo štvrtok okrúhly stôl v reakcii na otvorenie druhého dôchodkového piliera. Včera o tom informoval predseda strany Mikuláš Dzurinda.
Za okrúhlym stolom by mali podľa neho debatovať parlamentné a neparlamentné politické strany, mládežnícke a zamestnávateľské organizácie, ako aj subjekty z tretieho sektora. "Budeme spoločne premýšľať, aké aktivity budeme organizovať, aby ľudia nenaleteli vláde, aby sa nenechali zastrašiť, oklamať a vyhnať z druhého piliera," povedal Dzurinda. Vláde podľa jeho slov nejde o ochranu úspor občanov pred krízou. "Ak by to bol úprimný záujem vlády, tak by prišla s konkrétnymi návrhmi, ako systém zlepšiť," povedal Dzurinda. Za dôkaz toho považuje aj to, že si vláda už naplánovala rozdelenie 10 miliárd korún (331,9 milióna eur), ktoré má získať odchodom 150tisíc sporiteľov z druhého piliera do Sociálnej sporiteľne. "Tieto peniaze chce vláda jednorazovo minúť v roku 2009," povedal Dzurinda.
Smer označil aktivity SDKÚ za farizejské. Podľa hovorkyne strany Kataríny Kližanovej Rýsovej je SDKÚ hlavným strojcom "tohto zle nastaveného systému dôchodkového sporenia, v ktorom súkromné dôchodkové správcovské spoločnosti dosahujú obrovské zisky a peniaze sporiteľov sa znehodnocujú".
Druhý pilier dôchodkového sporenia sa opäť otvára od 15. novembra do konca júna budúceho roka.